শান্তিপূর্ণভাবেই সম্পন্ন হলো নতুন ইসির অধীনে প্রথম নির্বাচন। রাঙামাটির বাঘাইছড়ি পৌরসভা নির্বাচনে মেয়র পদে আওয়ামী লীগের প্রার্থী জাফর আলী খান বেসরকারিভাবে নির্বাচিত হয়েছেন। তিনি পেয়েছেন তিন হাজার ৭৯৮ ভোট। তার নিকটতম প্রতিদ্বন্দ্বী স্বতন্ত্র প্রার্থী আজিজুর রহমান পান দুই হাজার ২২৭ ভোট। বিএনপির ওমর আলীর প্রাপ্তভোট এক হাজার ৭৬৮। সন্ধ্যায় রিটার্নিং কর্মকর্তা নাজিমউদ্দিন ফল ঘোষণা করেন। এরআগে, সকাল ৮টায় শুরু হওয়া ভোটগ্রহণ চলে বিকেল ৪টা পর্যন্ত। নির্বাচনে সুষ্ঠু ও নিরপেক্ষতার দৃষ্টান্ত স্থাপিত হয়েছে বলে মনে করছেন সংশ্লিষ্টরা। নির্বাচনে ৯টি সাধারণ ওয়ার্ডে কাউন্সিলর পদে ২৫ ও তিনটি সংরক্ষিত ওয়ার্ডে ৬ জন নারী প্রার্থী প্রতিদ্বন্দ্বিতা করেন। আর ভোটার সংখ্যা ১০ হাজার ১৭৭ জন।